
B8-0807/2016
Ψήφισμα του Ευρωπαϊκού Κοινοβουλίου σχετικά με τις σφαγές στο ανατολικό Κονγκό
(2016/2770(RSP))
Το Ευρωπαϊκό Κοινοβούλιο,
–
έχοντας υπόψη τα προηγούμενα ψηφίσματά του για τη Λαϊκή Δημοκρατία του Κονγκό (ΛΔΚ),
–
έχοντας υπόψη το ψήφισμα της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ, της 15ης Ιουνίου 2016, σχετικά με την προεκλογική κατάσταση και την κατάσταση στον τομέα της ασφάλειας στη ΛΔΚ,
–
έχοντας υπόψη τις δηλώσεις της Αντιπροέδρου της Επιτροπής/Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας (ΥΕ/ΑΠ), και της εκπροσώπου της, σχετικά με την κατάσταση στη Λαϊκή Δημοκρατία του Κονγκό,
–
έχοντας υπόψη τα συμπεράσματα του Συμβουλίου, της 23ης Μαΐου 2016, σχετικά με τη Λαϊκή Δημοκρατία του Κονγκό,
–
έχοντας υπόψη την ετήσια έκθεση της ΕΕ για τα ανθρώπινα δικαιώματα και τη δημοκρατία στον κόσμο το 2014, η οποία εγκρίθηκε από το Συμβούλιο στις 22 Ιουνίου 2015,
–
έχοντας υπόψη τις αποφάσεις και τις εντολές του Διεθνούς Δικαστηρίου στο πλαίσιο των υποθέσεων ‘Armed Activities on the Territory of the Congo’ («Ένοπλες δράσεις στο έδαφος του Κονγκό») (Λαϊκή Δημοκρατία του Κονγκό κατά Ουγκάντας), ‘Armed Activities on the Territory of the Congo (νέα αίτηση: 2002)’ (Λαϊκή Δημοκρατία του Κονγκό κατά Ρουάντα), ‘Armed Activities on the Territory of the Congo’ (Λαϊκή Δημοκρατία του Κονγκό κατά Ρουάντα), και ‘Armed Activities on the Territory of the Congo’ (Λαϊκή Δημοκρατία του Κονγκό κατά Μπουρούντι),
–
έχοντας υπόψη το Πλαίσιο για την Ειρήνη, την Ασφάλεια και τη Συνεργασία για τη ΛΔΚ και την ευρύτερη περιοχή, που υπογράφηκε στην Αντίς Αμπέμπα τον Φεβρουάριο του 2013,
–
έχοντας υπόψη τα ψηφίσματα του Συμβουλίου Ασφαλείας των Ηνωμένων Εθνών σχετικά με τη ΛΔΚ και συγκεκριμένα το ψήφισμα 2198 (2015) σχετικά με την ανανέωση του καθεστώτος κυρώσεων κατά της ΛΔΚ και της εντολής της ομάδας εμπειρογνωμόνων και το ψήφισμα 2277 (2016), 
–
έχοντας υπόψη την έκθεση της ομάδας εμπειρογνωμόνων του ΟΗΕ σχετικά με τη ΛΔΚ, της 12ης Ιανουαρίου 2015,
–
έχοντας υπόψη την ετήσια έκθεση του Ύπατου Αρμοστή των Ηνωμένων Εθνών για τα ανθρώπινα δικαιώματα, της 27ης Ιουλίου 2015, σχετικά με την κατάσταση των ανθρωπίνων δικαιωμάτων και τις δραστηριότητες της Κοινής Υπηρεσίας των Ηνωμένων Εθνών για τα Ανθρώπινα Δικαιώματα στη ΛΔΚ,
–
έχοντας υπόψη το διεθνές ανθρωπιστικό δίκαιο,
–
έχοντας υπόψη τις Συμβάσεις της Γενεύης για τις ένοπλες συγκρούσεις και συγκεκριμένα την Τέταρτη Σύμβαση της Γενεύης του 1949, καθώς και τα αντίστοιχα Πρωτόκολλα·
–
έχοντας υπόψη το Καταστατικό της Ρώμης του Διεθνούς Ποινικού Δικαστηρίου,
–
έχοντας υπόψη τη δήλωση του Προέδρου του Συμβουλίου Ασφαλείας των Ηνωμένων Εθνών, της 9ης Νοεμβρίου 2015, σχετικά με την κατάσταση στη ΛΔΚ,
–
έχοντας υπόψη τις εκθέσεις του Γενικού Γραμματέα των Ηνωμένων Εθνών, της 9ης Μαρτίου 2016, σχετικά με την Αποστολή Σταθεροποίησης του Οργανισμού των Ηνωμένων Εθνών στη ΛΔΚ και την εφαρμογή του Πλαισίου για την Ειρήνη, την Ασφάλεια και τη Συνεργασία για τη ΛΔΚ και την ευρύτερη περιοχή,
–
έχοντας υπόψη τον Αφρικανικό Χάρτη Δικαιωμάτων του Ανθρώπου και των Λαών, του Ιουνίου του 1981,
–
έχοντας υπόψη τον Αφρικανικό Χάρτη για τη Δημοκρατία, τις Εκλογές και τη Διακυβέρνηση,
–
έχοντας υπόψη την αναθεωρημένη Συμφωνία εταιρικής σχέσης του Κοτονού,
–
έχοντας υπόψη το Σύνταγμα του Κονγκό, της 18ης Φεβρουαρίου 2006,
–
έχοντας υπόψη το άρθρο 123 παράγραφος 2 του Κανονισμού του,
A.
λαμβάνοντας υπόψη τις προερχόμενες από πολυάριθμες πηγές καταγγελίες σχετικά με ωμότητες, σφαγές, εγκλήματα πολέμου και εγκλήματα κατά της ανθρωπότητας που διαπράττονται στο βορειοανατολικό τμήμα της Λαϊκής Δημοκρατίας του Κονγκό, συμπεριλαμβανομένων των πολυάριθμων περιστατικών σεξουαλικής βίας και των περιπτώσεων στρατολόγησης και χρήσης παιδιών από ένοπλες ομάδες·
B.
λαμβάνοντας υπόψη ότι μεταξύ Οκτωβρίου 2014 και Μαΐου 2016 στις επαρχίες Μπένι, Λουμπέρο και Μπουτέμπο πολλοί άμαχοι έπεσαν θύματα σεξουαλικής βίας, κατοικίες, νοσοκομεία και σχολεία πυρπολήθηκαν, περισσότεροι από 1160 άνθρωποι έχασαν τη ζωή τους και περισσότεροι από 1470 άνθρωποι αγνοούνται·
Γ.
λαμβάνοντας υπόψη ότι τούτη η παλαιά και πάντα ανεπίλυτη σύγκρουση έχει προξενήσει τον εκτοπισμό, εσωτερικό και εξωτερικό, περισσοτέρων από δύο εκατομμυρίων ανθρώπων·
Δ.
λαμβάνοντας υπόψη ότι μεγάλο τμήμα της περιοχής είναι σήμερα στα χέρια διαφόρων οπλισμένων ομάδων·
E.
λαμβάνοντας υπόψη ότι η ευθύνη για τους φόνους αυτούς βαραίνει τις οπλισμένες ομάδες που δρουν στην περιοχή· λαμβάνοντας υπόψη την ασάφεια που επικρατεί ως προς τον βαθμό ελέγχου αυτών των ομάδων από την κυβέρνηση·
ΣΤ.
λαμβάνοντας υπόψη ότι ορισμένα εγκλήματα έχουν διαπραχθεί πολύ κοντά σε θέσεις του εθνικού στρατού (FARDC) και σε βάσεις της ειρηνευτικής αποστολής του ΟΗΕ στη ΛΔΚ (MONUSCO)·
Ζ.
λαμβάνοντας υπόψη την παρουσία στην περιοχή δυνάμεων του στρατού του Κονγκό και της MONUSCO (της οποίας η εντολή έχει παραταθεί και ενισχυθεί), με σκοπό την διαφύλαξη της σταθερότητας, την εξουδετέρωση των οπλισμένων ομάδων και την προστασία του αμάχου πληθυσμού·
H.
λαμβάνοντας υπόψη ότι ένα μεγάλο και σημαντικό κομμάτι της ευθύνης για τούτο το εκτεταμένο, πολυσύνθετο και βαθιά ριζωμένο πρόβλημα βαραίνει επίσης εκείνους τους δημόσιους και ιδιωτικούς παράγοντες που επωφελούνται από την αστάθεια και επιδιώκουν να εκμεταλλευτούν τους φυσικούς πόρους της περιοχής·
1.
εκφράζει την βαθιά του ανησυχία για την επιδεινούμενη ανθρωπιστική κατάσταση στο ανατολικό τμήμα της ΛΔΚ και για την βιαιότητα των ενόπλων συγκρούσεων που διαρκούν εδώ και πάνω από είκοσι χρόνια·
2.
εκφράζει τη βαθιά του λύπη για την αδιαφορία της διεθνούς κοινότητας και για την σιγή που τηρούν τα μέσα ενημέρωσης παρά τις αποφάσεις και τις εντολές του Διεθνούς Δικαστηρίου και τις πολυάριθμες επίσημες πράξεις του Οργανισμού Ηνωμένων Εθνών και λοιπών διεθνών οργάνων·
3.
καταγγέλλει τις διαρκείς και συνεχιζόμενες ευρύτατες παραβιάσεις των πλέον βασικών ανθρωπίνων δικαιωμάτων και τους θανάτους· εκφράζει την αλληλεγγύη του προς τον λαό της ΛΔΚ·
4.
απευθύνει δραματική έκκληση προς τον ΟΗΕ, την Αφρικανική Ένωση και τη MONUSCO να λάβουν επειγόντως αποτελεσματικά μέτρα για την αντιμετώπιση της κατάστασης, σε συνεργασία με την κυβέρνηση της ΛΔΚ, προκειμένου να προληφθούν οποιαδήποτε νέα εγκλήματα στην περιοχή·
5.
ζητεί μετ’επιτάσεως την δρομολόγηση από την διεθνή κοινότητα εμπεριστατωμένης, ανεξάρτητης και διαφανούς διερεύνησης των σφαγών· 
6.
απευθύνει έκκληση για να συγκληθεί επειγόντως η Ομάδα Διεθνών Απεσταλμένων και Εκπροσώπων για την περιοχή των Μεγάλων Λιμνών της Αφρικής με θέμα τις εκλογές στη ΛΔΚ και για να λάβει τα κατάλληλα μέτρα προς αυτή την κατεύθυνση, μεταξύ άλλων κινητοποιώντας το Συμβούλιο Ασφαλείας του ΟΗΕ·
7.
επαναλαμβάνει ότι δεν είναι δυνατόν να μείνουν ατιμώρητοι όσοι έχουν διαπράξει εγκλήματα πολέμου και εγκλήματα κατά της ανθρωπότητας και ζητεί να εντοπισθούν και να προσαχθούν στη δικαιοσύνη όλοι οι αυτουργοί παρόμοιων πράξεων·
8.
αναμένει ότι ο Εισαγγελέας του Διεθνούς Ποινικού Δικαστηρίου θα τεθεί επικεφαλής της διερεύνησης σχετικά με τα εγκλήματα πολέμου και τα εγκλήματα κατά της ανθρωπότητας που έχουν διαπραχθεί στην περιοχή αυτή προκειμένου να προσαχθούν στη δικαιοσύνη όσοι ευθύνονται για τις ωμότητες των τελευταίων δεκαετιών·
9.
καταγγέλλει τον ρόλο των δημόσιων και ιδιωτικών παραγόντων που επωφελούνται από την αστάθεια προκειμένου να εκμεταλλευτούν τους τοπικούς πόρους·
10.
καταγγέλλει τις βαριές ευθύνες εκείνων που εξοπλίζουν άμεσα ή έμμεσα τις εμπόλεμες ομάδες·
11.
απευθύνει δραματική έκκληση για την άμεση εξουδετέρωση όλων των οπλισμένων ομάδων στην περιοχή και καλεί τόσο την κυβέρνηση της ΛΔΚ όσο και την διεθνή κοινότητα να επιληφθούν του θέματος κατά προτεραιότητα· 
12.
ζητεί από την Αφρικανική Ένωση και από την ΕΕ να μεριμνήσουν για έναν μόνιμο πολιτικό διάλογο μεταξύ των χωρών της περιοχής των Μεγάλων Λιμνών προκειμένου να προληφθεί οποιαδήποτε περαιτέρω αποσταθεροποίηση· εκφράζει τη λύπη του διότι είναι περιορισμένη η πρόοδος που έχει επιτευχθεί ως προς την εφαρμογή της Συμφωνίας Πλαισίου για την Ειρήνη, την Ασφάλεια και τη Συνεργασία, του Φεβρουαρίου του 2013, και καλεί όλα τα μέρη να συμβάλουν ενεργά στις προσπάθειες σταθεροποίησης·
13.
ζητεί να εκπονηθεί επειγόντως έκθεση αξιολόγηση της δράσης της MONUSCO και στη συνέχεια να δημοσιοποιηθεί· εκφράζει την ικανοποίησή του για το ψήφισμα 2277 (2016) του Συμβουλίου Ασφαλείας του ΟΗΕ, με το οποίο ανανεώθηκε η εντολή της MONUSCO και ενισχύθηκαν οι αρμοδιότητές της στον τομέα της προστασίας των αμάχων και των ανθρωπίνων δικαιωμάτων·
14.
εκφράζει τη λύπη του σχετικά με την ασάφεια που χαρακτηρίζει την εντολή της MONUSCO και παροτρύνει την τελευταία να κάνει πλήρη χρήση της εντολής της για να προστατεύσει τον άμαχο πληθυσμό· ζητεί να αποσαφηνιστεί επειγόντως η εντολή της προκειμένου να δοθεί χωρίς άλλη χρονοτριβή η δυνατότητα στην MONUSCO να προστατεύει αποτελεσματικά τον πληθυσμό από τις επιθέσεις των οπλισμένων ομάδων·
15.
αναγνωρίζει τις προσπάθειες που καταβάλλουν οι αρχές του Κονγκό για την καταπολέμηση της ατιμωρησίας και για την πρόληψη της σεξουαλικής βίας και της βίας κατά των παιδιών, αλλά ανησυχεί διότι η πρόοδος παραμένει αργή·
16.
ζητεί να υπάρξει μεγαλύτερη εμπλοκή στης κοινωνίας των πολιτών στις προσπάθειες προστασίας των αμάχων και στις διαδικασίες διαμεσολάβησης και επίλυσης των συγκρούσεων·
17.
ζητεί να προστατεύονται οι ακτιβιστές των ανθρωπίνων δικαιωμάτων και οι δημόσιοι υπάλληλοι·
18.
επισημαίνει ότι τούτη η κατάσταση δεν πρέπει να αποτελεί κώλυμα για την διεξαγωγή των εκλογών βάσει του συνταγματικά προβλεπόμενου χρονοδιαγράμματος και υπενθυμίζει πόσο σημαντική είναι η συμμόρφωση με τους κανόνες για την μέγιστη διάρκεια των θητειών, ιδίως όταν τους ορίζει το Σύνταγμα· 
19.
επισημαίνει το καθήκον της ΕΕ και των κρατών μελών της να διασφαλίζουν συνεκτικότητα και διαφάνεια σε όλους τους τομείς πολιτικής, συμπεριλαμβανομένων του εμπορίου όπλων και του εμπορίου πρώτων υλών· παροτρύνει εθνικούς, ευρωπαϊκούς και διεθνείς φορείς να συμφωνήσουν σε δεσμευτικούς κανόνες επί του θέματος, συμπεριλαμβανομένης της σύστασης οργάνων εποπτείας, προκειμένου να μην τροφοδοτούνται απάνθρωπες συγκρούσεις μέσω εμπορικών δραστηριοτήτων·
20.
καλεί την ΕΕ να εξετάσει το ενδεχόμενο επιβολής στοχευμένων κυρώσεων σε όσους ευθύνονται για τη βίαιη καταστολή στη ΛΔΚ, συμπεριλαμβανομένων ταξιδιωτικής απαγόρευσης και δέσμευσης περιουσιακών στοιχείων, με στόχο την αποφυγή οποιασδήποτε περαιτέρω βίας·
21.
καλεί την ΕΕ και τον ΟΗΕ να καταλήξουν επειγόντως σε συμφωνία σχετικά με το πλαίσιο αποστολής παρατηρητών προκειμένου να αξιολογηθεί η ανθρωπιστική κατάσταση και να ενημερωθεί η διεθνής κοινότητα για την έκταση των εν λόγω σφαγών·
22.
παρακαλεί την Αντιπρόεδρο της Επιτροπής / Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας να σκύψει με προσοχή στο ζήτημα και να απευθύνει τακτικά εκθέσεις στο Κοινοβούλιο με θέμα την κατάσταση στην εν λόγω περιοχή της ΛΔΚ ούτως ώστε να συνεχίσει η ΕΕ να παρακολουθεί εκ του σύνεγγυς την κατάσταση·
23.
καλεί την ΕΕ και τα κράτη μέλη της να διατηρήσουν τη βοήθειά τους προς τον λαό της ΛΔΚ, προκειμένου να βελτιωθούν οι συνθήκες διαβίωσης των τμημάτων του πληθυσμού που βρίσκονται σε επισφαλέστερη θέση, ιδίως δε των εκτοπισμένων τόσο του εσωτερικού όσο και του εξωτερικού·
24.
χαιρετίζει την προσπάθεια των αρχών του Κονγκό να εφαρμόσουν τη νομοθεσία που απαγορεύει την εμπορία και κατεργασία μεταλλευμάτων σε περιοχές όπου γίνεται παράνομη εκμετάλλευση ορυκτών, όπως στις περιοχές που ελέγχονται από τις οπλισμένες ομάδες· ζητεί από τις αρχές του Κονγκό να ενισχύσουν την εφαρμογή της νομοθεσίας και παροτρύνει τη ΛΔΚ να συνεχίσει τις προσπάθειες συμμόρφωσης προς την Πρωτοβουλία για τη διαφάνεια στις εξορυκτικές βιομηχανίες·
25.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Αντιπρόεδρο της Επιτροπής / Ύπατη Εκπρόσωπο της Ένωσης για Θέματα εξωτερικής πολιτικής και πολιτικής ασφαλείας, στην Αφρικανική Ένωση, στο Συμβούλιο ΑΚΕ-ΕΕ, στον Γενικό Γραμματέα των Ηνωμένων Εθνών, στο Συμβούλιο Ανθρωπίνων Δικαιωμάτων των Ηνωμένων Εθνών, καθώς και στον Πρόεδρο, τον Πρωθυπουργό και το Κοινοβούλιο της ΛΔΚ.
<PathFdR>RE\1098349EL.doc</PathFdR>

PE<NoPE>585.237</NoPE><Version>v01-00</Version>
EL
Eνωμένη στην πολυμορφία
EL
PE<NoPE>585.237</NoPE><Version>v01-00</Version>
2/6
<PathFdR>RE\1098349EL.doc</PathFdR>
EL
<PathFdR>RE\1098349EL.doc</PathFdR>
6/6
PE<NoPE>585.237</NoPE><Version>v01-00</Version>

EL

